༄། ། དམིགས་པས་ནད་གསོ་བར་བྱེད་པ་དམིགས་པ་སྟོང་ཐུན། །  ན་མོ་རཏྣ་གུ་རུ། དུས་གསུམ་གྱི་སངས་རྒྱས་ཐམས་ཅད་ཀྱི་ངོ་བོར་གྱུར་པ་བླ་མ་རིན་པོ་ཆེའི་ཞལ་ནས། སྤྱིར་དམིགས་པས་ནད་གསོ་བར་བྱེད་པ་འདི། ང་འབུ་ལ་དཔལ་ལྡན་ཕག་མོ་གྲུ་པས་དངོས་སུ་འདི་ལྟར་གྱིས་གསུང་ནས་གནང་བ་ནི་མ་ཡིན་ཏེ། འོན་དུ་ལགས་ཀྱང་འགྲོ་བའི་མགོན་པོ་དེ་ཉིད་ལ་གསོལ་བ་བཏབ་པས། བྱིན་གྱིས་གོ་བར་བྱུང་བ་ཡིན། དེ་ལ་ཡང་དག་པར་རྫོགས་པའི་སངས་རྒྱས་བགྱི་བ་དེ། རྒྱུ་འབྲས་སམ་རྟེན་འབྲེལ་གྱི་སྐུ་ཡིན་གསུང་། དེ་ལ་དང་པོ་ནད་སྐྱེ་བར་བྱེད་པའི་རྒྱུ། བར་དུ་གནས་པར་བྱེད་པའི་གཞི། མཐའ་མ་འཇིགས་པར་བྱེད་པའི་རྐྱེན་དང་གསུམ་དུ་ཤེས་པར་བྱ། དེ་ལ་དང་པོ་སྐྱེ་བའི་རྒྱུ་ལ། སྤྱིར་སྐྱེ་བའི་རྒྱུ་དང་། བྱེ་བྲག་སོ་སོ་སྐྱེ་བའི་རྒྱུ་གཉིས་སོ། ། གནས་པའི་གཞི་དང་། འཇིག་པའི་རྐྱེན་ལའང་གཉིས་གཉིས་སོ། ། སྤྱིར་སྐྱེ་བའི་རྒྱུ་ལའང་ཉེ་རྒྱུ་དང་རིང་རྒྱུའོ། ། ནང་དུ་ཉོན་མོངས་པ་དྲག་པོ་སྐྱེས་པས་སེམས་འཁྲུགས། དེས་ལུས་ཀྱི་འབྱུང་བ་འཁྲུགས། དེ་ལ་དེ་དང་རིགས་མཐུན་པའི་ཕྱི་ནས་གདོན་ཞིག་གིས་རྐྱེན་བྱས་ནས་ནད་འབྱུང་བའོ། ། ཉེ་རྒྱུ་ཐམས་ཅད་ལའང་འདི་གསུམ་ཚང་། སོ་སོ་འབྱུང་བའི་རྒྱུ་ནི་ལུས་ལ་ས་བོན་ཡེ་མ་འདྲེས་པར་གནས་པའོ། ། གནས་པའི་གཞིའང་སྤྱིར་ནི་ཉོན་མོངས་པ་དེ་ཉིད་འཕྲོ་འཐུད་པ་ཡིན་ལ། བྱེ་བྲག་ནི་ནད་དེ་དང་རིགས་མཐུན་པའི་ཉོན་མོངས་པ་ཡུན་བསྲིང་བའོ། ། འཇིག་པར་བྱེད་པའང་། སྤྱིར་མི་དགེ་བའི་གཉེན་པོ་དགེ་བ་ཡིན་པས་དགེ་བས་འཇིག་ལ། བྱེ་བྲག་ནི་དམིགས་པའི་སྐབས་སུ་ཤེས་སོ། ། སྤྱིར་དགེ་བས་འཇིག་པ་ལ་གཉིས་ཏེ། དགེ་བ་ཙམ་གྱིས་འཇིག་པ་དང་། ལུས་རྣམ་གཞག་སྒྲུབ་པ་དང་གཉིས་སོ། ། དགེ་བ་ཙམ་ལའང་གསུམ་སྟེ། རབ་རིམ་འགྲོ་ཡིན་ཏེ། ཞིང་བསམ་དངོས་པོ་གསུམ་ཚང་བ་བརྩིས་ཏེ། ཞིང་དཀོན་མཆོག་གསུམ་ལ་སོགས་པ། སངས་རྒྱས་དཀོན་མཆོག་ལ་མཆོད་པ་འབུལ་བ་དང་། ཆོས་དཀོན་མཆོག་གསུང་བསྒྲགས་པ་དང་། དགེ་འདུན་དཀོན་མཆོག་ལ་བསྙེན་བཀུར་བྱ་བ་དང་། གསོལ་བ་གཏབ་པ་ལ་སོགས་པ་ཅི་ནུས་བྱས་ནས་བསམ་པ་དེའི་ཕྱོགས་སུ་དྲིལ་བས་དེ་དང་རྒྱུད་ཅིག་ཏུ་འགྲོ་སྟེ། དངོས་པོ་ཞིང་དེས་བསྒྱུར་ནས་མྱུར་དུ་འཇིག་སྟེ། དེ་བཞིན་གཤེགས་པའི་ཕྲིན་ལས་ཉིད་ཡིན་པས་སོ། ། འབྲིང་སྨན་དཔྱད་ཡིན་ཏེ། སྨན་པ་དེ་བཞིན་གཤེགས་པའི་འཕྲིན་ལས་ཡིན་ཏེ། དེའང་རྒྱུའི་དུས་སུ་སྨན་གྱིས་སེམས་ཅན་སྨིན་གྲོལ་བྱས་པས། ད་ལྟར་འབྲས་བུ་སྟོན་པ་སྨན་པའི་རྒྱལ་པོ་ལྟ་བུ་དང་། ཕ་རོལ་ཏུ་ཕྱིན་པ་དྲུག་གི་ལག་རྗེས་སུ་སྨན་བཟང་དྲུག་འབྱུང་བ་ཡིན། དངོས་པོ་དེའང་དེ་དང་འདྲ་བས་ན། གཉིས་འཚོགས་པས་འཇིག། ཐ་མ་ནི་མོ་བོན་དང་ལྟོ་ཆོག་གིས་འཇིག་སྟེ། འོ་ན་འདིས་འཇིག་པའི་རྒྱུ་མཚན་ཅི་ཡིན་སྙམ་ན། ཞིང་བསམ་པ་མ་དག་ཀྱང་། འབྲུ་ལྔ་ལ་སོགས་པ་རྫས་ཁྱད་པར་ཅན་སོང་བའི་རྟེན་འབྲེལ་ལག་རྗེས་ཡིན་གསུང་། དེ་རྣམས་ཀྱིས་ནི་ནད་གཞི་བག་ཙམ་མིན་པ། གནས་སྐབས་དང་མཐར་ཐུག་གི་ཡོན་ཏན་འབྲས་བུ་གཞན་མི་འབྱུང་བས་ན་མེད་པ་ལྟ་བུ་ཡིན། དེའང་ལུས་རྣམ་པར་བཞག་པ་མ་ཤེས་ན། དམིགས་པ་དང་བཅོས་ཐབས་ཐམས་ཅད་དོན་མེད་དུ་འགྱུར་བས། ལུས་རྣམ་པར་གཞག་པ་བསྒྲུབ་པའི་མན་ངག་ཤེས་དགོས་པས། འདིའི་རྩ་བ་རྡོ་རྗེའི་ཚིག་རྐང་ཡིན་གསུང་། ལུས་ཀྱི་རྣམ་གཞག་ལ་ལྔ་སྟེ། དང་པོ་དཀོན་མཆོག་གསུམ་གྱི་བདེན་པའི་བྱིན་གྱིས་བརླབས་བྱ་བ་ཡིན་ཏེ། སྤྱིར་བསོད་ནམས་ཀྱི་ཚོགས་བསག་ཅིང་། ནད་པ་དེ་སྤྲང་པོ་ཡིན་ནས་སྤྲང་བོར་ལས་མེད་ནའང་དེ་འཚོང་དུ་བཅུག་ལ། མཆོད་པ་ཅི་གྲུབ་ཅིག་བཤམས་ཏེ། རབ་བླ་མ་ཡི་དམ་ལ་སོགས་པས་སོ་སོའི་ནད་དེ་གསོ་བའི་ཐབས་ཤིག་སྟོན། ང་འབུ་ལ་འཁྲུལ་འཁོར་གྱི་གནད་བསྟན་པ་ལྟ་བུ་ཡིན་ལ། འབྲིང་སྨན་ནམ་ཐབས་ཤིག་རྙེད་དེ། དཔལ་ཕག་མོ་གྲུ་པ་སྐུ་ཁམས་མ་བདེ་བ་ལ་བྲག་ལོགས་ནས་བྱས་བྲག་ཞུན་བསྐྱུར་བ། རིན་པོ་ཆེས་གནང་བ་ཡིན་དགོངས་ནས། གསོལ་བས་སྐུ་ཁམས་དྭངས་པ་ལྟ་བུ་དང་། ཐ་མལ་པ་ཞིག་ཡིན་ན། ང་འབུ་ལ་ཨེ་ཆུང་དུ་སྙིང་རྗེའི་གནད་ཀྱིས་གོ་བ་བྱུང་བ་ལྟ་བུ་ཡིན་གསུང་། གཉིས་པ་ཚུལ་ཁྲིམས་རྣམ་པར་དག་པའི་བདེན་པའི་བྱིན་གྱིས་བརླབས་བྱ་བ་ནི། ཐ་མལ་པ་ཞིག་ཡིན་ནའང་ཅི་ཙམ་ཐུབ་པའི་བསྙེན་གནས་ཡན་ཆད་ཀྱི་སྡོམ་པ་ཞིག་འབོགས། བཤགས་སྡོམ་དྲག་པོ་བྱེད་དུ་གཞུགསྡོམ་པ་དང་ལྡན་པ་ཡིན་ན། སྔ་མའི་ཉེས་པ་སྟོབས་བཞིའི་སྒོ་ནས་བཤགས། ཕྱིས་མི་བྱེད་པར་དམ་བཅའ་བརྟན་པོ་བྱས་ནས། མ་ཆགས་པ་དང་། ཞེ་སྡང་མེད་པ་དང་། གཏི་མུག་མེད་པ་དང་གསུམ་གྱིས་ཉམས་སུ་བླངས་པས། ཚུལ་ཁྲིམས་དེ་སོར་ཆུད་ནས་དག་པར་འགྱུར་བས་ནད་འཇིག་སྟེ། དེའི་རྒྱུ་མཚན་ནད་ཀྱི་རྒྱུའང་ཉོན་མོངས་པ་ཡིན་ལ། གནས་པའི་གཞིའང་ཉོན་མོངས་པ་ཡིན་པས། སྔ་མ་བཤགས་པས་རྒྱུ་མེད་ལ། ཕྱིས་མི་བྱེད་པར་དམ་བཅས་པས་གནས་ས་མེད་པས་འདག་པ་དང་། བསྲུང་བའི་མཆོག་ཀྱང་ཚུལ་ཁྲིམས་སུ་གསུངས་པ་དང་། ཚུལ་ཁྲིམས་དང་ལྡན་པའི་སེམས་ལས་སུ་རུང་བས། དམིགས་པ་ཟིན་པའི་རྒྱུའང་་ཡིན་ཏེ་ཤིན་ཏུ་གལ་ཆེ། དེས་ན་རྣམ་པར་རྟོག་པའི་རྒྱུན་མ་བཅད་ན་དམིགས་པ་བསྒོམ་ལོ་བྱས་པས་སོས་མི་སྲིད་དོ། ། གསུམ་པ་ལྷག་བསམ་བདེན་པའི་བྱིན་རླབས་ནི་བཞི་སྟེ། དང་པོར་ལམ་དུ་བཏང་། དེ་ནས་བྱམས་པ་དང་། སྙིང་རྗེ་བྱང་ཆུབ་ཀྱི་སེམས་བསྒོམ། གཟེར་ཐུང་ལ་སོགས་པ་རྩུབ་པ་དང་། གྲང་དུག་ལ་སོགས་པ་རྣམས་ལ་ནི། བྱམས་པ་བསྒོམ་པར་རབ་ཏུ་གཅེས། གནོད་བྱེད་མར་འདུ་ཤེས་ན་ཕན། སེམས་དེས་ཟུག་རྔུ་དབང་དུ་བྱས། སྙིང་རྗེས་ནི་ཕ་ཏ་ལའང་སྡུག་པའི་སྣང་བ་འབྱུང་བས། ཞིང་དང་རང་གི་ཉམས་ཀྱང་རྩུབ་པའི་རང་བཞིན་དུ་སྐྱེ། དེར་ལུས་ཀྱི་ནད་རྩུབ་ཐུང་བ་དེ་དང་གཉིས་ནང་ཕྲོད་པས། གཡག་ཤི་འབྲེང་ཆད་ལྟ་བུར་འགྲོ་ཉན་ཡོད་དེ། སྙིང་རྗེ་ཉིད་གནད་ཆེ་བའི་སྐབས་ཀྱང་བཤད་པས་འཁྲུལ་ཆུད་པར་བྱ། གཙོ་བོ་བྱམས་པ་ཡིན་པས། བྱམས་པས་ཕན་བདེ་མ་ཡིན་པ་སྐྱེ་བ་མི་སྲིད། སྙིང་རྗེས་གནོད་པའི་སྐབས་ཀྱང་སྲིད་པས། རོ་མྱོང་ཙམ་ཞིག་བསྒོམ། དེ་ནས་བྱང་ཆུབ་ཀྱི་སེམས་ལ་གནད་དུ་བསྐྱལ། རང་གཞན་བསྲུང་བའི་མཆོག་ཀྱང་ཡིན་པས་གལ་ཆེ། བཞི་པ་གསང་སྔགས་ཟབ་མོའི་བདེན་པའི་བྱིན་རླབས། ཏིང་ངེ་འཛིན་གྱི་བྱ་བ་ལྷ་དེ་ཉིད་ལ་དྲན་པ་རྣལ་འབྱོར་པས་ངག་ཅི་སྨྲས་སྔགས། ལུས་ཀྱི་བསྒུལ་བསྐྱོད་ཕྱག་རྒྱ་ཡིན་པས། དེ་ཉིད་ཀྱང་སྟོང་པར་གསལ་བ་སྟེ། འཇའ་ཚོན་ལྟ་བུའི་ལྷ་སྐུ་བསྒོམ། ། ཞེས་པའམ། དང་པོ་སྟོང་ར་བསྒོམ་པར་བྱ། ཞེས་གསུངས་པའི་དོན་ཡིན། བྱིན་རླབས་ནི་འདིར་ཐ་མལ་གྱི་ལུས་སེམས་འབྱུང་བ་བཞིའི་ལུས་ན་བ་ཡིན་སྙམ་དུ་བསམ། སངས་རྒྱས་སྐྱོན་དག་ཡོན་ཏན་རྫོགས་པ་དེ་ལ་ནད་དང་སྡུག་བསྔལ་མི་སྲིད་པ་དང་ནད་དང་སྡུག་བསྔལ་ཐམས་ཅད་འདག་པའི་ཕྲིན་ལས་ཅན་ཡིན་པ་དང་། སྟོང་རའི་འོད་ཀྱི་རང་བཞིན་དུ་བསྒོམས་པས། དངོས་པོ་དང་མཚན་མར་འཛིན་པ་ལ་ནད་གནས་པ་དང་། དེས་ནད་ཐམས་ཅད་གནས་པ་དང་རྟེན་ས་མི་རྙེད་པས་འདག་སྟེ་གཅིག་ཏུ་འདྲིལ་ལོ། ། ལྔ་པ་ཆོས་ཉིད་རྣམ་པར་དག་པའི་བདེན་པའི་བྱིན་གྱིས་རླབས་བྱ་བ་ནི། ཐ་མལ་པ་ཡིན་ཡང་ཡིད་ལ་མི་བྱེད་པར་ཞོག་ཅིག་བྱ་བའམ་ཆོས་ཐམས་ཅད་སྟོང་པ་ཉིད་སྤྲོས་པ་དང་བྲལ་བ་ཡིན་ཞེས་ངོ་སྤྲད། སྒོམ་ཆེན་པ་ཡིན་ན་ཕྱག་རྒྱ་ཆེན་པོ་སྒོམ། བྱིན་རླབས་ནི་ནད་གཟུང་འཛིན་ན་བ་ཡིན་ལ། སེམས་གདོད་མ་ནས་ཆོས་ཀྱི་སྐུ་ཡིན་པས་དེ་ལྟར་བསྒོམས་པས་རང་ནད་གློ་བུར་བ་དེ་འདག་པར་འགྱུར། སྤྱིར་རྩ་བ་ཕྱག་རྒྱ་ཆེན་པོ་ཡོད་ན་ནད་གློ་བུར་བ་མི་འབྱུང་། གལ་ཏེ་རྣམ་པར་རྟོག་པའི་བྱེ་བྲག་གིས་བག་ཆགས་སད་པའི་སློངས་པ་སྲིད་པས་དེ་ལ་དགེ་སྦྱོར་དེ་ཉིད་ཀྱིས་ཆོག་སྟེ། དེ་ནི་དབང་པོ་ཡང་རབ་ཀྱི་སྤྱོད་ཡུལ་ལོ། ། ཡི་དམ་གྱི་ལྷ་བསྒོམས་ཤིང་མོས་པ་བྱས་པས་སོས་པ་ནི་དབང་པོ་འབྲིང་། དམིགས་པ་བསྒོམས་པས་ནད་སོས་པ་ནི་དབང་པོ་ཐ་མ། འདི་ལ་ནད་ལོང་ཡོད་དང་ལོང་མེད་གཉིས་སུ་བྱས་ནས། ཡུན་རིང་ཐུང་གི་བྱེ་བྲག་ཤེས་པར་བྱ་སྟེ། འདི་དག་སྤྱི་ཁྱབ་ཀྱི་བཅོས་ཡིན་པས་གལ་ཆེ། དེ་དག་རེ་རེས་ཀྱང་ནད་སོས་པས་ཟབ་པར་འདུག་གསུང་། ད་ནི་བྱེ་བྲག་བཅོས་པར་བྱེད་པ་ལ་གཉིས་ལས། ནད་ངོས་བཟུང་བ་དང་། བཅོས་ཐབས་སོ། ནད་ངོས་བཟུང་བ་ལ་གཉིས། རྒྱུ་ལ་ངོས་བཟུང་བ་དང་། འབྲས་བུ་ལ་ངོས་བཟུང་བའོ། ། རྒྱུ་ལའང་བྱེ་བྲག་ཏུ་ཕྱེ་ན། གཏི་མུག་གཙོ་བོར་གྱུར་པས་ས་སྟོབས་སུ་གྱུར་ནས། འབྲས་བུ་ནི་མཛེ་དང་། དམུ་ཆུ་དང་། སྐྲན་དང་། ལྷོག་པ་དང་། གག་པ་དང་། སྐྲངས་ལོ་ལ་སོགས་པའོ། ། གདོན་ནི་ཀླུ་དང་ས་བདག་གོ། ། རྒྱུ་ཞེ་སྡང་གཙོ་བོར་གྱུར་པས། མེ་སྟོབས་སུ་གྱུར་ནས། འབྲས་བུ་སྙིང་རླུང་དང་། རླུང་ལོགགཟེར་ནད། རྨ་ཚད་པ། ཚ་ཆུ། ཚ་འབྲུམ། ཚད་པ་རྒན་གཞོན་ལ་སོགས་པ་དྲོད་ཀྱིས་བསྐྱེད་པ་རྣམས་སོ། ། གདོན་ནི་ཕོ་གདོན་ནོ། ། རྒྱུ་འདོད་ཆགས་ཀྱིས་བསྐྱེད་པས། རླུང་སྟོབས་སུ་རྒྱས་ནས་འབྲས་བུ་གྲང་བའི་ནད། དྲེག་ནད་དང་། དམར་ནད་དང་། སྐྱུག་ནད། ལ་བ། སྙོམས་པའོ། ། གདོན་མོ་གདོན་ནོ། ། རྒྱུ་གསུམ་གས་བསྐྱེད་པས། འབྲས་བུ་འདུས་པའི་ནད། ཚ་གྲང་འདྲེས་པ་སྟེ། ཚད་མཁྲིས། བད་རླུང་། སྐྱ་སྦོབ། ཚད་རླུང་། ཆུ་ནད། ཡན་ལག་ན་བ་རྣམས་སོ། ། འདི་དག་ཀྱང་ལྷན་འདུས་ཤེས་པར་བྱས་ལ་བཅོས། ད་ནི་དངོས་གཞིའི་བཅོས་ཐབས་ལ། སྤྱིའི་གཉེན་པོ་བསྒོམ་པ་དང་། བྱེ་བྲག་སོ་སོའི་གཉེན་པོ་བསྒོམ་པ་གཉིས་སོ། ། དང་པོ་གཏི་མུག་ལ་སྡང་བའི་དོན་སྔོན་དུ་བཏང་། འདོད་ཆགས་མི་སྡུག་པའོ། ། ཞེ་སྡང་ལ་བྱམས་པས་སྣ་དྲང་། བྱེ་བྲག་ལ་དང་པོ་ནད་ཕྱིར་འདོན་པ་ནི། ཡི་དྭགས་ཀྱི་ནད་ལ་ཐུགས་ཀ་ནས་མེ་བྱུང་བས་ཐ་མལ་པའི་ལུས་པོ་རུལ་བུན་གྱིས་བསྲེགས་པར་བསམ། མངྒལམ། ། ། ། ༧༤༧༽